Joe Biden, forseti Bandaríkjanna, segir að með vísindin að vopni eigi Bandaríkin eftir að ná tökum á sjálfstæði sínu frá COVID-19. Það þjóðræknasta sem Bandaríkjamenn geti gert sé að láta bólusetja sig.
Þetta sagði Biden í þjóðhátíðarræðu sinni til Bandaríkjamanna í gærkvöld. Hann líkti baráttunni við kórónuveirufaraldurinn við sjálfstæðisyfirlýsingu Bandaríkjanna frá breska heimsveldinu árið 1776. Þá hafi menn lýst sjálfstæði frá fjarlægum kóngi, en í dag séu Bandaríkin að ná því markmiði sínu að verða sjálfstæð frá lífshættulegri veiru.
Hann sagði að það mætti þó ekki skilja hann sem svo að faraldrinum sé lokið, því enn séu öflug afbrigði veirunnar á ferli. Besta vörnin gegn þeim væri að vera bólusettur.
Hann sagði þjóðinni að það þjóðræknasta sem hægt væri að gera um þessar mundir væri að láta bólusetja sig. Hann hvatti þá sem hafa ekki gert það nú þegar til þess að drífa sig í því, fyrir sjálfa sig, ástvini, samfélag og fyrir þjóðina.